作者:詠槐
標題:賀新郎
內容:綠長階蓂九。近黃鍾、薰晴愛日，漸添宮繡。乾鵲簷頭聲聲喜，催與東屏祝壽。怪一點、星明南鬥。玉燕當年儲瑞氣，記垂弧、共醉蓬萊酒。無傑語，為觴侑。英風耿耿拿雲手。向青春、蟾宮已步，桂香盈袖。卻要詩書成曲糵，醞釀錦心繡口。待匣裡、青萍雷吼。今日功名乘機會，笑談間、首入英雄彀。看父子，繼藍綬。